2020-2021-yillarda O‘zbekiston Respublikasi muzeylarining inklyuzivligi dasturini tasdiqlash to‘g‘risida

O‘zbekiston Respublikasi Prezidentining “O‘zbekiston Respublikasida madaniyat va san’at sohasini innovatsion rivojlantirish to‘g‘risida” 2018-yil 26-avgustdagi PQ-3920-son qarori ijrosini ta’minlash, shuningdek, imkoniyati cheklangan shaxslar, maktab yoshidagi bolalar, keksa tashrif buyuruvchilar va ularga hamrohlik qiladigan shaxslarning muzeylarga tashrif buyurishlari uchun inklyuziv shart-sharoitlar yaratish maqsadida Vazirlar Mahkamasi qaror qiladi:
 1. O‘zbekiston Respublikasi Madaniyat vazirligi, Sog‘liqni saqlash vazirligi, Qurilish vazirligi, Toshkent shahar hokimligi, “Toshshahartransxizmat” aksiyadorlik jamiyati, “O‘zbekiston temir yo‘llari” aksiyadorlik jamiyati va O‘zbekiston nogironlari jamiyati tomonidan ishlab chiqilgan quyidagilarni nazarda tutuvchi 2020-2021-yillarda O‘zbekiston Respublikasi muzeylarining inklyuzivligi dasturi (keyingi o‘rinlarda Dastur deb ataladi) ilovaga muvofiq tasdiqlansin: 
 inklyuzivlik talablari hisobga olingan holda muzeylar va ularga tutash hududlar infratuzilmasini rivojlantirish;
 muzeylarda xizmatlarni inklyuziv ko‘rsatish amaliyotini joriy etish;
 inklyuzivlik talablarini hisobga olgan holda muzeylar uchun kadrlar tayyorlash tizimini takomillashtirish;
 inklyuzivlik talablarini hisobga olgan holda muzeylarning moddiy-texnika bazasini yangilash.
 2. Quyidagilar Dasturni moliyalashtirish manbalari etib belgilansin:
 O‘zbekiston Respublikasi Madaniyat vazirligi huzuridagi Madaniyat va san’atni rivojlantirish jamg‘armasi mablag‘lari;
 jismoniy va yuridik shaxslarning homiylik xayriyalari;
 qonun hujjatlarida taqiqlanmagan boshqa manbalar.
 3. O‘zbekiston Respublikasi Madaniyat vazirligi huzuridagi Madaniyat va san’atni rivojlantirish jamg‘armasi kengashi 2020 va 2021-yillarda ushbu jamg‘armaning kalendar tadbirlar rejalarini tasdiqlashda Dasturda belgilangan tadbirlarning ham amalga oshirilishi uchun mablag‘lar ajratishni nazarda tutsin.
 4. O‘zbekiston Respublikasi Madaniyat vazirligi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 5. Mazkur qarorning bajarilishini nazorat qilish O‘zbekiston Respublikasi madaniyat vaziri B.S. Sayfullayev zimmasiga hamda Vazirlar Mahkamasining Yoshlar siyosati, madaniyat, ma’naviyat, ommaviy axborot vositalari, ijodiy va jamoat tashkilotlari masalalari kotibiyatiga yuklansin.